Legal Document

Category: 31

Text:
Καθιέρωση αδιάβροχου επενδύτη (τζάκετ) για το προσωπικό του Λιμενικού Σώματος. Καθιερώνεται αδιάβροχος επενδύτης (τζάκετ) για το προσωπικό του Λιμενικού Σώματος Ο αδιάβροχος επενδύτης (τζάκετ) είναι όμοιου χρώματος με τον φερόμενο από το προσωπικό του Πολεμικού Ναυτικού και το μήκος του είναι τόσο ώστε να καλύπτει τελείως τους γλουτούς Κατασκευάζεται από ύφασμα σύμμικτο, πολυέστερ/ βάμβαξ 67/33% (αδιάβροχο) Αποτελείται από τέσσερα τμήματα (δύο εμπρόσθια και δύο οπίσθια) τις χειρίδες, το περιλαίμιο (γιακά), το επίκρανο (κουκούλα), τα πρόσθετα τμήματα των εμπροσθίων φύλλων και τις επωμίδες Τα οπίσθια φύλλα ράβονται μεταξύ τους με εσωτερική κρυφή ραφή και στα πλάγια κατά όμοιο τρόπο με τα οπίσθια Το κάθε εμπρόσθιο φύλλο στα άλλα άκρα ενώνεται κάθετα με πρόσθετο κομμάτι από ύφασμα πλάτους 12 εκατοστών με εμφανή ραφή και στο σημείο της σύνδεσης του με τα εμπρόσθια φύλλα προσαρμόζεται κινητός συρτής (φερμουάρ) Σε κάθε ένα από τα πρόσθετα κομμάτια των εμπροσθίων τμημάτων τοποθετούνται: Στο αριστερό, εξωτερικά τρεις (3) θηλειές, στο άνω και κάτω άκρο και στο μέσο, από το ίδιο ύφασμα και εσωτερικά στο ύψος των θηλειών αυτοκόλλητες ταινίες (βελκρο) μήκους 12 εκ. και πλάτους 3 εκατ. γαζωμένες με εμφανή ραφή περιφερειακά και χιαστί ανά 6 εκ. Στο δεξιό όμοιες αυτοκόλλητες ταινίες και σε σημεία που να αντικρύζουν αυτές του αριστερού, με τις οποίες ενώνονται, όταν ο επενδύτης φέρεται κλειστός. Στο δεξιό εμπρόσθιο τμήμα και πλησίον της σύνδεσης του με το πρόσθετο κομμάτι είναι ραμμένα στο άνω και κάτω μέρος και το μέσο κουμπιά των 23 χιλ. έτσι ώστε να αντιστοιχούν στις θηλειές του πρόσθετου αριστερού κομματιού, με τις οποίες συνδέονται, όταν ο επενδύτης κλείνει. Σε κάθε ένα από τα εμπρόσθια τμήματα διαμορφώνονται ανά ένα θυλάκιο άνω και κάτω. Τα άνω θυλάκια είναι εσωτερικά, έχουν σχήμα παραλληλόγραμμο που τέμνεται λοξά από τη μανικοκόλληση (ρεγκλάν μανίκι) στην άνω οπίσθια γωνία. Καταλαμβάνουν σχεδόν όλο το άνω τμήμα και έχουν ύψος στην εμπρόσθια πλευρά 30 εκ., στην κάτω 18 εκ. και την άνω, μέχρι το άνοιγμα του θυλακίου 7 εκ. Εξωτερικά φέρουν (2) ραφές εμφανείς που απέχουν μεταξύ τους 1 εκ. και από αυτά τα εξωτερικά απέχουν από τις συνδέσεις με το οπίσθιο τμήμα και τα πρόσθετα κομμάτια 3 εκ. και 25 χιλ. αντίστοιχα. Τα ανοίγματα των άνω θυλακίων είναι λοξά και καλύπτονται με πτερύγιο (καπάκι) από το ίδιο ύφασμα διαστάσεων 17Χ7 εκ. Τα πτερύγια των άνω θυλακίων στην εσωτερική πλευρά φέρουν στα άκρα αυτοκόλλητες ταινίες (βέλκρο) διαστάσεων 5Χ3 εκ. που είναι γαζωμένες περιμετρικά και χιαστί. Αυτοκόλλητες ταινίες των αυτών διαστάσεων και γαζωμένες ομοίως, τοποθετούνται και στο σώμα του θυλακίου για τη σύνδεση του πτερυγίου. Στα δύο άκρα του ανοίγματος των θυλακίων είναι ραμμένα στηρίγματα από πλαστικό, σε σχήμα τριγωνικό, για την στερέωση και ενίσχυση των θυλακίων. Τα πτερύγια στις ελεύθερες πλευρές έχουν δύο εμφανή γαζιά που απέχουν μεταξύ τους 1 εκ. Το εξωτερικό γαζί επεκτείνεται και στο τμήμα συνδέσεως του πτερυγίου. Τα κάτω θυλάκια είναι εξωτερικά, κατασκευάζονται από το ίδιο ύφασμα και έχουν σχήμα ορθογωνίου παραλληλογράμμου πλάτους 25 εκ. και ύψος 29 εκ. Στις πλάγιες και κάτω πλευρές εξωτερικά φέρουν δύο εμφανείς ραφές, που απέχουν μεταξύ τους 1 εκ. και συνδέουν με το σώμα του επενδύτου τις εμπρόσθιες και κάτω πλευρές και μέρος των οπισθίων κατά 67-70 χιλ. κάτω και 2-3 εκ. επάνω, ώστε να σχηματίζεται πρόσθετο εσωτερικό θυλάκιο πίσω από την εξωτερική. Τα ανοίγματα των κάτω θυλακίων καλύπτονται από κάλυμμα διαστάσεων 27Χ70 χιλ. Στο δεξιό κάτω εξωτερικό θυλάκιο υπάρχει κρυφό άνοιγμα, για να είναι δυνατή η ανάσυρση του περιστρόφου και της αστυνομικής ράβδου Τα οπίσθια τμήματα εκατέρωθεν της ραφής σύνδεσης και σε απόσταση 1 εκ. από αυτήν φέρουν εξωτερική εμφανή ραφή που αρχίζει από το κάτω άκρο και καταλήγει στη βάση του περιλαιμίου. Στο κάτω τμήμα του επενδύτη υπάρχει εξωτερική εμφανής ραφή σε όλο το μήκος του, που απέχει από την άκρη του 3 εκ. και ακραίο γαζί (τσίμα ραφή) που συνδέει το σώμα του επενδύτη με τη φόδρα. Στο οπίσθιο τμήμα του επενδύτη και στο ύψος της μέσης υπάρχουν δύο εξωτερικές εμφανείς ραφές, που απέχουν μεταξύ τους 3 εκατ. και συνδέουν το σώμα του επενδύτη με τη φόδρα, κατά τρόπο ώστε να δημιουργείται διαδρομή, για το πέρασμα κορδονίου. Τα άκρα του κορδονιού εξέρχονται από οπή που υπάρχει στο εσωτερικό του επενδύτη στο σημείο σύνδεσης, των οπισθίων και εμπροσθίων τμημάτων και συνδέονται εμπρός και εσωτερικά, όταν φέρεται ο επενδύτης, για το σχηματισμό μέσης. Το περιλαίμιο κατασκευάζεται από το ίδιο ύφασμα έχει πλάτος 9 εκ. αποτελείται από ψιλή φόδρα και υαλοβάμβακα ραβδοειδώς γαζωμένο (καπιτοναρισμένο) και στο μέσον φέρει γαζί, ώστε να αναδιπλούται. Το αριστερό άκρο τμήμα του μένει ελεύθερο σε μήκος 12 εκ. και φέρει στο εσωτερικό άνω και κάτω ήμισυ ανά μία αυτοκόλλητη ταινία (βέλκρο) διαστάσεων 6Χ3 εκ. που είναι περιμετρικά και χιαστί ραμμένη. Όμοιες αυτοκόλλητες ταινίες υπάρχουν και στο αντίστοιχο δεξιό τμήμα και σε απόσταση 4Χ5 εκ. από το άκρο του για την σύνδεση του με τις αντίστοιχες ταινίες του αριστερού άκρου. Το περιλαίμιο στις ελεύθερες άκρες του φέρει άκρη-άκρη (τσίμα) ραφές και εξωτερικά στο αριστερό και δεξιό τμήμα και σε απόσταση 24 εκατ. από τα άκρα, ανά ένα κουμπί 1 εκ., για τη στερέωση των άκρων του επίκρανου. Οι χειρίδες του επενδύτη είναι κολλημένες από το κολλάρο (ρεγκλάν) αποτελούνται από δύο τμήματα που συνδέονται μεταξύ τους με εσωτερική αφανή ραφή και επί πλεόν εκατέρωθεν της εξωτερικής ραφής φέρουν δύο εμφανείς ραφές που απέχουν από τη ραφή συνδέσεως 1 εκ. και στο κάτω ακραίο τμήμα άκρη-άκρη (τσίμα) ραφή εμφανή εξωτερική και σε απόσταση 3 εκ. απ αυτή, άλλη εμφανή εξωτερική ραφή. Στο κάτω άκρο των χειρίδων, στο σημείο της εξωτερικής σύνδεσης και συμμετρικά, είναι προσαρμοσμένη προεξοχή από το ίδιο ύφασμα διαστάσεων 100Χ55 χιλ με ραφές εμφανείς άκρη-άκρη (τσίμα) και δεύτερη σε απόσταση 1 εκ. Στο ελεύθερο άκρο της είναι ραμμένη περιμετρικά και χιαστί αυτοκόλλητη ταινία. Η προεξοχή αυτή αναδιπλούται προς τις χειρίδες με τις οποίες συνδέεται με αντίστοιχη όμοια αυτοκόλλητη ταινία που είναι ραμμένη επίσης μεριμετρικά και χιαστί στο σώμα των χειρίδων. Εξωτερικά στο άνω τμήμα της αριστερής χειρίδος, ράβεται αυτοκόλλητη ταινία διαστάσεων 11Χ11 εκ. για την τοποθέτηση του διακριτικού του Σώματος. Οι επωμίδες του επενδύτη έχουν διαστάσεις 18Χ6 εκ. φέρουν δύο εξωτερικά γαζιά στις ελεύθερες πλευρές από τα οποία ένα τσίμα και άλλο σε απόσταση 1 εκ. απ αυτό και στο άκρο εσωτερικά αυτοκόλλητη ταινία, διαστάσεων 5Χ3 εκ. γαζωμένες περιμετρικά και χιαστί. Αντίστοιχες όμοιες αυτοκόλλητες ταινίες (βέλκρο) είναι κατά τον ίδιο τρόπο προσαρμοσμένες και στον ώμο των χειρίδων, για την στήριξη των επωμίδων. Με τη βάση του περιλαιμίου συνδέεται επίκρανο (κουκούλα) από το ίδιο ύφασμα, ικανού μεγέθους, ώστε να καλύπτεται το πηλήκιο εκτός από το γείσο του. Η βάση της καλύπτρας (κουκούλας) έχει μήκος 38Χ40 εκ. και είναι ραμμένη στο σώμα του επενδύτη, στο μέσο της αφήνοντας σε κάθε άκρο 9 εκ. περίπου ελεύθερο τμήμα. Στα ελεύθερα άκρα φέρει από μια κομβιοδόχη για τη σύνδεση της με τα κουμπιά του περιλαιμίου. Στο μέσο του τμήματος που συνδέεται με το σώμα του επενδύτη, είναι ραμμένη περιμετρικά και χιαστί αυτοκόλλητη ταινία 5Χ3 εκ. για τη σύνδεση με την αντίστοιχη ταινία της φόδρας. Στο τμήμα του επενδύτη που αντιστοιχεί κάτω από τη ράχη του επίκρανου φέρει ραμμένη σταθερά φόδρα 2Χ2 εκ. περίπου. Εσωτερικά ο επενδύτης φέρει ένα φύλλο βάττας πολυεστερικής 100% και φόδρα η οποία στο σημείο σύνδεσης της με το περιλαίμιο αφήνει άνοιγμα 12 εκ. Στο μέσο του ανοίγματος και πάνω στη φόδρα είναι ραμμένη περιμετρικά και χιαστί αυτοκόλλητη ταινία (βέλκρο). Η ταινία αυτή συνδέεται με αντίστοιχη όμοια ταινία που είναι κατά τον ίδιο τρόπο προσαρμοσμένη. Η φόδρα είναι από ύφασμα σύμμικτο, χρώματος γκρι- κυανούν. Για να τονίζονται οι ώμοι τοποθετούνται στα αντίστοιχα τμήματα του επενδύτη βάττες Ο κινητός σύρτης είναι μεταλλικός, ανοξείδωτος, με δύο κινητούς σύρτες, ώστε να είναι δυνατό το άνοιγμα ταυτόχρονα και από τα δύο άκρα Τα κουμπιά και οι κλωστές με τις οποίες ράβονται, τόσο αυτά όσο και τα διάφορα μέρη του επενδύτη (τζάκετ), έχουν το ίδιο χρώμα με το ύφασμα Για τους Αξιωματικούς τα διακριτικά του βαθμού φέρονται στους ώμους, ενώ για τους Υπαξιωματικούς και Λιμενοφύλακες ράβονται στα μανίκια στη μέση του διαστήματος μεταξύ ώμου και αγκώνα. Στον Υπουργό Εμπορικής Ναυτιλίας αναθέτουμε τη δημοσίευση και εκτέλεση του παρόντος Διατάγματος.